text: "Домашен арест" за бодигарда на братя Галеви - НОВИНИ
  НОВИНИ "Домашен арест" за бодигарда на братя Галеви
  Постановиха "домашен арест" за бодигарда на братя Галеви – Васил Капланов – Каплата, по обвинение за закана за убийство. Състав на Окръжен съд – Кюстендил промени мярката за неотклонение в "домашен арест" за бодигарда на братя Галеви Васил Капланов-Каплата, обвинен за закана за убийство. От началото на август т.г. Васил Капланов е в ареста с обвинение за закана за убийство, отправена към дупничанин. Съдът указва на обвиняемия, че няма право да напуска домашния си адрес без разрешение и допуска контролът да бъде осъществяван чрез средствата за електронно наблюдение – електронна гривна. В мотивите си Окръжният съд посочва, че от доказателствата по делото все още продължава да съществува обосновано предположение, че не е налице реална опасност от укриване, но е налице опасност от извършване на престъпление, доколкото сегашното, за което му е повдигнато обвинение, е извършено точно по време на мярка "домашен арест" по друго досъдебно производство. Задържането под стража не следва да продължава, доколкото има категорични данни за влошеното здравословно състояние на обвиняемия Васил К., които са несъвместими с пребиваването му в местата за лишени от свобода. Според коментари в Дупница Капланов има заболяване на зъбите. Решението е окончателно.